钦定古今图书集成/理学汇编/文学典/第167卷 > 《徐师曾文体明辩》 > 《谢许受江西送撰韦丹碑彩绢等状》
## 钦定古今图书集成/理学汇编/文学典/第167卷 > 《徐师曾文体明辩》 > 《谢许受江西送撰韦丹碑彩绢等状》

杜牧

右，今月十六日中某至，奉宣圣旨，令臣领受江西观
察使纥干泉所寄撰《韦丹遗爱碑》文人事彩绢，共三
百疋。恩随幸至，荣与利并，抃跃惭惶，罔知所措。伏惟
皇帝陛下皇天纵圣，赫日资明，大奖功劳，不计存殁。
举韦丹江西之绩，特令微臣撰碑。堕泪之恩，岂惭羊
祜？黄绢之妙，寔愧蔡邕。今者更蒙恩私，广受彩帛，捧
戴兢惕，无地容身，不胜感恩惭惶之至。